
			Jeg er ikke redd for bølgene, heller ikke vinden

			Jeg svømmer til mor, alene i verden

			Mor, hør jeg kommer:

			Jeg kommer!

			Tross alt, det kan ikke skje i verden,

			At barn skal gå tapt.

			(Fra det russiske folkeeventyret «Den lille mammuten»)

		


		
			Fotografiet

			Helt til denne sensommerdagen i 2015 trodde jeg det lå i kommoden i kjellerstua hjemme.

			Jeg står i Victorias stue hvor hun holder på å pakke ut. Sammen med mannen sin og de to små barna er hun kommet tilbake til Norge etter noen år i Finland. De flytter inn i min farmors hus i Sarpsborg.

			Det er underlig å komme inn i dette huset hvor jeg har tilbrakt så mange sommerferier. Her pleide jeg å sove på den smale sofaen på gjesterommet, den som etter hvert ble for kort, og jeg måtte ligge i fosterstilling for å få plass. Farmor pleide å bre over meg. Hun løftet alltid beina mine opp og brettet dyna under. Lukten av nyvasket sengetøy blandet seg med parfymen hennes.

			Blikket mitt sveiper over det nakne rommet. Stua er forandret. De mørke møblene er ryddet vekk, og gardinene fra gulv til tak er borte. «Lyset skal inn», sier Victoria.

			På den ene veggen henger fortsatt ei av farmors teakbokhyller som hun kjøpte da hun moderniserte på 1960-tallet. På hylla står det et enslig fotografi. Sikkert av barna, tenker jeg, og tar det ned med begge hender, vil studere dem nøye.

			Gutten på fotografiet ser rett på meg. Han sitter alene på et fargerikt gulvteppe i et stort rom. Buksa hans er for kort og genseren altfor stor. Det ser ut som om noen har stoppet ham midt i leken. Han er svett i den blonde luggen, og han smiler med smale lepper og blå øyne.

			Hvorfor ligger ikke dette fotografiet der jeg la det for atten år siden?

		


		
			Første del

			«For barna er livet! For dem er jorden!»

			Maksim Gorkij

			i Moren

		


		
			Når kan jeg få en bror?

			Allerede da Victoria bare var et par år, planla Børre og jeg barn nummer to. Det var ikke det at livet var tomt uten. Vi hadde fullt opp med både studier og jobb. Han gikk på teknisk fagskole i Bergen samtidig som han jobbet helger og netter på en institusjon for rusavhengige. Selv studerte jeg samfunnsvitenskap på universitetet og jobbet som stue­pike på et hotell. Det gikk da rundt, og vi hadde det bra sammen, vi tre. Men vi ville gjerne bli fire.

			Foreldrene mine gjorde stadig et poeng av at jeg hadde vært altfor ung til å få barn som tjueenåring. Selv mente jeg at når jeg først hadde fått ett barn, kunne jeg like godt få ett til. Børre, som var åtte år eldre enn meg, hadde vært enebarn til han som trettenåring fikk en søster. Selv var jeg nesten sju år da lillesøsteren min kom til verden. Begge hadde vi følt oss som enebarn i oppveksten og var skjønt enige om at skulle barna ha glede av hverandre, måtte ikke aldersforskjellen bli for stor.

			Victoria var kolikkbarn, og de første par månedene var en tid med lite søvn og mye fortvilelse: Hva om jeg ikke klarte å ta meg av henne? Var jeg en dårlig mor? Kanskje foreldrene mine hadde rett i at jeg var altfor ung til å få barn? Bergen og studentlivet var langt fra Nord-Norge og den hjelpen vi kunne fått fra foreldrene våre.

			Vi bodde på Nattland studentby, i små rekkehus forbeholdt studenter som hadde barn. Studentlivet var mer fleksibelt enn en hverdag i full jobb, og mange valgte derfor å få mer enn ett barn mens de bodde der. Felles for de fleste i nabolaget var at vi bodde langt fra familie og besteforeldre. Derfor stilte vi opp for hverandre, enten det var å hente i barnehagen eller å sitte barnevakt. Selv om det var et liv med sparsom økonomi, ble det oppveid av et trygt sosialt nettverk. Studentbyen var som en liten landsby hvor vi delte på ansvaret for ungene.

			Etter de første slitsomme månedene sov Victoria fra klokka sju om kvelden til sju om morgenen, og var stort sett fornøyd dagen lang. Jeg kunne ha henne med meg på forelesningene på universitetet, og hun ble snart et populært innslag i studentkantina på Sydneshaugen. Skulle jeg på kollokviegruppe eller til veiledning, var det alltid noen som stilte opp og trillet Victoria i vogna. Jeg likte oppmerksomheten som fulgte med morsrollen. Men med den fulgte det også en ny sårbarhet. Det å elske et annet menneske så høyt, være så redd for å miste det, var noe jeg ikke hadde følt siden jeg var ei lita jente og redd for at mamma skulle dø. Selv om jeg nøt det når Victoria endelig sovnet, måtte jeg legge ansiktet mitt helt inntil munnen hennes flere ganger hver kveld for å forsikre meg om at hun pustet.

			Den hamrende frykten hvis hun fikk høy feber eller sov lenger enn vanlig, var også ny, for ikke å snakke om den natten hun fikk krupp og ikke fikk puste. Om jeg mistet henne, ville jeg ikke kunne leve videre, tenkte jeg. Jeg forsto at min kjærlighet ikke var spesiell, men at mødre og fedre over hele verden elsker sine barn på samme måte. Hvor uutholdelig det måtte være å ikke kunne beskytte barna sine, eller å ikke makte og gi barnet sitt omsorg og kjærlighet.

			Vi hadde en gammel bil som tok oss til Fanafjellet og Lysekloster, til Sotra og Nordhordland. Da Victoria ble eldre, hadde vi noen ganger med oss telt, og for Victoria var en overnatting ved Hardangerfjorden som en hel ferie å regne, og hun kunne skryte hemningsløst til de andre barna i barnehagen.

			Da vi kom hjem fra turene våre, tømte hun sekken for pinner, kongler og steiner. Noen av dem fikk navn, og vi kunne høre henne leke og snakke med dem i timevis.

			Victoria snakket ikke bare med pinnene og steinene sine. Når hun var ute og lekte alene, så det ofte ut som om hun henvendte seg til noen ved siden av seg. Hun snakket, nikket og gestikulerte til en usynlig skikkelse.

			Bekymret drøftet jeg fantasivennene med en pedagog i barnehagen. Han trøstet meg med at Victoria antakeligvis hadde det han kalte et rikt indre liv. Gjennom fantasi­vennene utviklet hun evnen til å takle ulike sosiale situasjoner. De kunne også være noen å dele tanker og dilemmaer med. Ikke noe å være bekymret over, fastslo pedagogen.

			«Når kan vi få en bror?» Spørsmålet fra Victoria kom stadig oftere ettersom flere av barna i barnehagen og i nabolaget fikk søsken. Jeg kjente meg igjen og husket godt lengselen etter å bli storesøster. Hver kveld i flere år ba jeg med foldede hender: Kjære Gud, vær så snill og la meg få en søster.

			Når vi var på barselbesøk, gransket Victoria babyen med stor interesse og strøk forsiktig over de små kinnene. Jeg så hvordan hun med dypt alvor studerte hvordan de bitte små fingrene grep om pekefingeren hennes. Etterpå kunne hun sitte i timevis og tegne seg selv sammen med småbarn.

			Jeg visste ikke hva jeg skulle svare på spørsmålet hennes. Børre og jeg hadde prøvd i mer enn tre år. Hver måned trodde jeg at jeg kjente tegnene på graviditet. Var ikke brystene mine litt ømme, var jeg ikke ørlite kvalm? Jeg telte måneder og så for meg et vårbarn, deretter et sommerbarn, et oktoberbarn, et desemberbarn og et nyttårsbarn. Så kom det et nytt år med altoppslukende venting. Samleiene var i ferd med å bli skjematisk og pliktmessig rutine. Hver måned førte jeg eggløsningsskjema, og jeg var en svamp som sugde til meg all slags råd. Bare jeg sluttet å stresse, bare jeg trente mer – eller mindre, bare jeg spiste sånn, men i hvert fall ikke slik. Bare jeg gjorde alt riktig, ville jeg bli gravid.

			Etter hvert ble nederlaget når jeg fikk mensen ikke til å bære. Det skjer når det skjer, mente Børre, men Victoria nærmet seg skolealder, og jeg var for alvor urolig for om hun noen gang kom til å få søsken.

			«Alle kan ikke få så mange barn de vil», forklarte jeg. Victoria gransket meg lenge før hun spurte om det var fordi jeg hadde vondt i magen. Jeg forsikret henne om at jeg var helt frisk, men at det likevel ikke var sikkert at jeg kunne få barn i magen. Med en enslig finger strøk hun meg over armen mens hun så alvorlig på meg: «Jeg trenger ikke en baby, bare en bror», sa hun.

			Victoria hadde lært bokstavene i barnehagen og skrev lister over kosedyrene og lekene sine. Hun arkiverte listene i en perm og oppdaterte dem jevnlig dersom hun mistet noe eller fikk noe nytt. Hun skrev lister over ting vi måtte huske å ta med i barnehagen: frukt, saft, støvler.

			Til bursdagen og til jul skrev hun lange ønskelister som hun delte ut til Børre og meg, til tanter, onkler og beste­foreldre. Ved noen av ønskene tegnet hun inn illustrasjoner, kanskje for å forsikre seg mot at vi kjøpte noe annet enn det hun egentlig mente, eller fordi hun ikke fikk til å skrive ordet. Ønskene forandret seg med hva som var det siste i katalogen fra lekebutikken, men noen ønsker sto alltid på lista: Hest. Hund. Bror.

			Noen ganger lagde hun lapper med tegninger og beskjeder på, ofte på store ark som hun hengte opp som påminnelser til oss. En morgen lå en av lappene på kjøkkenbordet, liksom tilfeldig henslengt. Det var en tegning av en skapning med lange bein og veldig korte armer. Midt i det store hodet som var plassert rett på kroppen, helt uten hals, var det to enorme, kulerunde, blå øyne. På toppen av hodet hadde Victoria tegnet noen røde tuster, sikkert ment som hår, rødlig som hennes eget. Over tegningen var det store, røde bokstaver: BROR. Hun hadde trukket en pil ned mot tegningen, som en forklaring: Jeg bare må ha en sån. 

		


		
			Syltynt håp

			Til å begynne med hadde ingen av oss tenkt at naturlig graviditet ikke skulle være veien til barn nummer to. De første årene vi prøvde, hadde tanken om svangerskap vært en viktig del av opplevelsen ved å få et barn til. Jeg lengtet etter å være et fullverdig medlem av kvinnefellesskapet som var rundt meg, med hormonelle humørsvingninger, brystspreng, halsbrann og amming.

			Etter hvert ble alt dette underordnet. Jeg ville bare ha et barn til og et søsken til Victoria.

			Måneder og år gikk, og adopsjon ble et tema Børre og jeg diskuterte stadig oftere. Det som holdt oss igjen, var at vi hadde hørt at prosessen med å adoptere var kronglete, at det var dyrt, og at vi måtte ha fast jobb og egen bolig. Så lenge vi studerte og bodde på studentbyen, var adopsjon utelukket. Men samme år som Victoria skulle begynne på skolen, fikk både Børre og jeg fast jobb. Han som lærer på en videregående skole og jeg som personalkonsulent i Bergen kommune. Vi fikk lån til et lite hus, og sommeren før Victoria skulle begynne på Nattland skole, gikk med til energisk oppussing.

			Jeg satte meg inn i hvordan en adopsjonsprosess foregikk. Søkerne måtte være gift, ikke være eldre enn førtifem, ikke yngre enn tjuefem. Vi måtte dokumentere at vi var friske, og at vi verken hadde hatt psykisk eller fysisk sykdom de siste fem årene. En uttømmende vandelsattest måtte også legges fram.

			Søknaden skulles først behandles av sosialtjenesten i kommunen, deretter av et statlig direktorat. Når godkjenningsbrevet fra staten forelå, kunne en godkjent adopsjonsforening starte prosessen med å sende søknaden til det landet søkerne ønsket å adoptere fra. Til slutt skulle adopsjonsforeningen formidle tildeling av et barn til de ventende foreldrene.

			Jeg lærte også at det ikke var nok å ønske seg et barn. En diagnose, dokumentasjon på at vi ikke kunne få barn på den vanlige måten, var påkrevd. Nå måtte vi finne ut hvem av oss det var feil på.

			Legen var enig med oss i at nærmere fire år uten å bli gravid var lang tid, men helt uvanlig var det ikke. Ti til femten prosent av norske par var rammet av ufrivillig barnløshet, og også par som hadde fått barn sammen tidligere, kunne rammes av sekundær infertilitet. Børre fortalte at vi hadde bestemt oss for å adoptere, og at vi trengte en erklæring å legge ved søknaden. Men legen ville ikke skrive en slik attest ettersom han ikke kunne finne noen åpenbar forklaring. Kanskje det var fordi jeg stresset for mye med det, forslo han og insisterte på at vi måtte prøve litt til, et halvt års tid. Deretter kunne han henvise oss til fertilitetsklinikken på Haukeland sykehus dersom det viste seg at vi trengte prøverørsforsøk eller assistert befruktning.

			Jeg kunne ikke tenke meg noe mindre fristende enn å prøve mer.

			Overalt så jeg gravide kvinner og barnevogner. På bussen, på besøk hos venner, til og med på kino. Skulle jeg på kafé med venninner, satt det alltid noen der med melkesprengte bryster og små barnehoder klemt inntil seg. Tynne, rosa lepper som omsluttet brystvorter. Gråtende barn og byssende mødre.

			Hver måned uten resultat ble en sorg. Jeg ble sint og trassig og vegret meg etter hvert for å omgås gravide eller barselmødre. Jeg skammet meg over at jeg ikke kunne få barn, og over at jeg ikke klarte å ta del i gleden med dem som fikk det til.

			Jeg måtte innse at jeg ikke hadde kontroll over valget om å få barn, og det sterke ønsket om en graviditet som ikke ble oppfylt, ble etter hvert et tap. Likevel bar jeg ingen synlige tegn på at jeg hadde mistet noe. Ingen bilder, ingen minner, bare det syltynne håpet om at et under skulle skje.

			Stadig oftere lot jeg være å gå i kantina eller holdt meg hjemme når venninnene møttes, eller jeg satt passiv i samtalene.

			En gang prøvde jeg å bringe på bane at Børre og jeg vurderte adopsjon. Kanskje hadde jeg et håp om bifall og oppmerksomhet rundt vår situasjon. «Men da vet dere jo ikke hva dere får!» glapp det ut av en av venninne rundt bordet. «Det vet man vel strengt tatt aldri når man får barn», prøvde jeg. Så kom historiene de hadde hørt. Om paret som fikk en gutt som viste seg å være mørkere enn beskrevet, om de som fikk ei jente som var eldre enn det som sto i papirene, eller enda verre, om de som fikk et barn som viste seg å være funksjonshemmet.

			Frustrasjon og sinne bygde seg opp i meg, og det gikk ut over Børre så snart jeg kom hjem. «Hvorfor gidder du å oppsøke de der?» spurte han. «Hva faen skal jeg ellers gjøre?» ropte jeg. «Vi kjenner jo ingen som ikke er opptatt av unger hele jævla tiden!»

		


		
			Alt må prøves

			Endelig sendte legen henvisning til fertilitetsklinikken, og vi fikk innvilget inntil tre prøverørsforsøk. Selv om vi sa til legen at vi fortsatt var bestemt på å adoptere, sto han på sitt og mente det var viktig at vi gjorde alt for å få barn på den vanlige måten før vi bestemte oss. 

			Også adopsjonsforeningen var opptatt av at vi ikke skulle gjøre noe vi kunne komme til å angre på:

			Å adoptere et barn er en prosess der dere skal vende dere utover, ikke bare fra deres egen kropp, men fra deres egen familie, land og kultur. Dere skal forberede dere følelsesmessig på at barnet ikke kommer til å være deres «egenfødte» barn. Ved en adopsjon vet vi lite om barnet som skal komme, og om hvilke forhold barnet har hatt under svangerskapet. En vet som regel ingenting om hva barnet har med seg i arv.

			Vi vet at prosessen fra man aksepterer sin barnløshet fram til man er forberedt på å starte en ny adopsjon, kan være lang. Bruk denne tiden til å innstille dere på de forskjellene det er mellom å føde et barn og å adoptere et barn. Vær sikker på at det er adopsjon dere ønsker, før dere går inn i den prosessen.

			Børre og jeg var enige om at det var et barn til vi ville ha, ikke nødvendigvis en graviditet og en fødsel.

			Vi strevde med å forstå at det var så viktig at vi måtte gjennom alle forsøkene først. Mente legene og myndighetene at det var avgjørende for at relasjonen mellom foreldrene og det adopterte barnet skulle holde? Fryktet de at foreldrenes kjærlighet ikke skulle strekke til dersom det senere kom et biologisk barn i familien? Jeg stusset over at de tilsynelatende forutsatte at et adoptert barn alltid er nest best. Selv tenkte jeg at å få barn uansett er å ta sjansen på et lite menneske, og at det kan forandre livet ditt for alltid.

			Vi tenkte heller at adopsjon hadde egne positive kvaliteter ved at prosessen var et veloverveid valg, og at vi begge var likestilte i den lange ventingen på barnet som skulle komme.

			Likevel gikk vi motvillig gjennom prøverørsforsøkene, det som kalles in vitro-fertilisering, eller IVF. Dette var prøverørsbefruktning med modne egg som ble hentet ut av mor, og som deretter ble inseminert med fars sæd, for så å bli satt tilbake i mors livmor. Noen reiste til Danmark for prøverørsforsøk de ikke fikk i Norge, eller for assistert befruktning med sæd fra kjent eller ukjent donor. Muligheter til blant annet å oppsøke fertilitetsklinikker i utlandet hvor man kan velge både egg og sæd fra foretrukne donorer, var fjernt for de fleste på den tiden.

			For å stimulere eggutviklingen, måtte jeg sette hormonsprøyter på meg selv til bestemte tider hver dag. Satt jeg i et møte på jobben, måtte jeg unnskylde meg og snike meg ut på toalettet med toalettmappa med sprøytene og hormonene under armen.

			Hormonene ga meg en konstant hodepine, og nettene var fylt av svette og søvnløshet. Kroppen kjentes treig, og brystene var så tunge at når jeg løp for å rekke bussen, måtte jeg klemme armene foran dem for å dempe smerten. Jeg vekslet mellom å være rasende i det ene øyeblikket og full av optimisme det neste. Eller jeg brøt sammen i gråt over å ha glemt å kjøpe melk. Jeg innså hvor irrasjonell jeg var, men jeg klarte ikke å beherske meg.

			Børre var dritt lei av mine humørsvingninger og all kjeften han måtte ta imot, i tillegg til den pinlige seansen hver gang han måtte på klinikken for å få utdelt et glass med navnet sitt på og deretter bli vist gjennom venterommet og inn i avlukket med pornobladene.

			Vi var utmattet av håpet som bygde seg opp bare for å krasjlande i nederlaget da jeg likevel fikk mensen. Da legen sa stopp etter to av de tre innvilgede forsøkene, var vi lettet.

			Da vi på nytt ba legen om å skrive erklæringen om infertilitet, var han fortsatt tilbakeholden. Han hadde et siste kort på hånda, og mente at jeg burde få utført en laparaskopi. Dette var en kikkhullsoperasjon hvor bukhulen kunne undersøkes, og kirurgen kunne utføre inngrep samtidig, for eksempel hvis det var noe galt med eggstokkene. Lista over kvinner som ventet på denne operasjonen, var lang, men nå var det ventet en kirurg fra Danmark som skulle ta unna køen. Samlebåndsoperasjoner, kalte legen det. I løpet av få dager skulle kvinner fra hele Hordaland undersøkes. Selv om jeg var motvillig både til fertilitetsbehandlingen og laparoskopien, mobiliserte jeg på nytt en forventning om at dette var en mulighet til å få det barnet vi ønsket oss, og at Victoria endelig skulle få søsken.

			Kvinnene på klinikken var stuet sammen på overfylte rom, fastende og nervøse. Vi utvekslet historier om årelang lengsel etter et barn og alt vi hadde foretatt oss i forsøkene på å bli gravid. Vi drøftet rådene vi hadde fått opp gjennom årene, og noen fortalte om alternative behandlinger som homeopati, andre om akupunktur eller hypnose. Uansett hva vi hadde erfart til nå, delte kvinnene på dette rommet drømmen om at denne dagen skulle bli vendepunktet.

			Det var høst, og nok en gang så jeg for meg et barn som neste sommer skulle ligge på et teppe under en parasoll og vifte med små tær i varmen.

			«Her er det ikke håp», konstaterte kirurgen etter inngrepet. Han fortalte at begge eggstokkene mine var helt ødelagt, og spurte om jeg kunne huske å ha hatt en infeksjon.

			Jeg tenkte tilbake til aprildagen i 1988 da Victoria ble født, og det demret for meg. Nå husket jeg infeksjonen jeg fikk etter keisersnittet.

			Da jeg kom til Kvinneklinikken på Haukeland sykehus, stusset jordmoren som undersøkte meg. Med hevet øyebryn spurte hun om når vannet hadde gått. Jeg trodde jeg hadde tisset på meg i løpet av natten, og skjønte ikke hva som egentlig hadde skjedd. Jordmoren ble urolig og sa at jeg skulle ha kommet mye tidligere. Så satte hun elektroder på magen min. Lenge studerte hun kurvene på monitoren før hun med ett trykte på alarmknappen over senga. «Mistet hjertelyd», ropte hun og ba en av sykepleierne om å ringe etter anestesilegen. Det siste jeg så da pleierne hastig trillet senga mi gjennom korridoren på vei til operasjonsstua, var Børre som sto igjen.

			«Barnet ditt har pusteproblemer», sa legen som sto klar inne på operasjonssalen. Raske hender vasket magen min, mens han snakket. Det sterke lyset fra operasjonslampen blendet meg idet jeg kjente et stikk i armen og en sykepleier la ei maske over ansiktet mitt. «Pust rolig. Tell ned fra hundre», sa hun. Og jeg telte til jeg var borte: hundre, nittini, nittiåtte, nittisju, nittiseks, nittifem.

			«Du har fått ei nydelig jente.» Sykepleieren la bylten tett inntil meg. Bare den øverste delen av det lille hodet med mørke hårtuster stakk utenfor teppekanten. Hun hadde øynene hardt sammenknepet, som for å holde det sterke lyset ute.

			Børre hadde poser under øynene og snakket sakte, som om han ikke fikk med seg leppene. Det var gått mer enn ett døgn siden vi kom inn på sykehuset. Han fortalte at hver gang han spurte noen av dem som hastet inn og ut hvordan det gikk inne på operasjonsstua, fikk han bare en knapp beskjed om å vente. «Jeg trodde ungen var død», sa han stille.

			Etter keisersnittet var jeg slapp, hadde feber og smerter i underlivet, men jeg trodde det var normalt og klagde ikke. Min egen tilstand forsvant i fortvilelsen over Victorias kolikksmerter og den endeløse skrikingen de første ukene. Det tok det tid før jeg kom meg til legen og fikk penicillin. 

			Legen som nå hadde utført laparoskopien, hadde en hypotese om at infeksjonen i eggstokkene måtte ha oppstått som et resultat av slurv under det dramatiske keisersnittet.

			Nå hadde kikkhullsoperasjonen vist at det var umulig å bli gravid igjen etter en slik infeksjon. I flere dager etter inngrepet lå jeg i senga og syntes synd på meg selv.

			Jeg var skuffet over legen som ikke hadde undersøkt omstendighetene rundt fødselen bedre. Sorgen over tiden vi hadde mistet ved å prøve å få barn på den vanlige måten, slo meg ut. I sinne vurderte jeg både søksmål og krasse avisinnlegg. Børre, derimot, kontaktet legen. Endelig gikk han med på å utstede den etterlengtede erklæringen.

			Neste steg på veien var å registrere oss hos en adopsjons­forening som kunne formidle adopsjonen. Vi jobber ikke for at voksne skal få barn, men for at barn skal få foreldre, het det i informasjonsbrosjyren fra foreningen.

			Vi var klar over at adopsjon var omdiskutert. Motstanderne av utenlandsadopsjon hevdet at adopsjoner var uetiske og skadelige både for barnet og landet det var født i, og at ressursene som ble brukt til adopsjonsformidling heller burde brukes på å forbedre de sosiale og økonomiske forholdene i barnets opprinnelsesland.

			I mange land var dette likevel ikke bare et spørsmål om økonomi og velferdsordninger. Mange av de landene som adopterte barn til Norge, gjorde det fordi kulturen ikke fulgte den økonomiske utviklingen i landet. Sør-Korea var et eksempel. Her hadde velferdsutviklingen vært enorm siden Koreakrigen på begynnelsen av 1950-tallet, utdanningsnivået både for kvinner og menn var høyt og den teknologiske utviklingen var kommet svært langt. Likevel var seksualundervisning, prevensjon og forebygging av uønsket graviditet et ikke-tema. Var du ugift og ble gravid, fikk du ikke jobb, og du ble heller ikke gift. Myndighetene etablerte programmer for innenlandsadopsjon, godt kompenserte sådanne. Men fortsatt sto den konfusianske slektstradisjonen sterkt. Blodet som skulle føre slekten videre, måtte være rent, og et adoptert barn ville ødelegge linjene i slekta.

			Slik vi oppfattet adopsjonsforeningen, skulle barnets beste alltid være det overordnede hensynet. I dette lå det at adopsjon fra ett land til et annet kunne betraktes som en alternativ form for omsorg for et barn, men bare dersom fosterfamilie eller adopsjon ikke var mulig i hjemlandet. Adopsjonsforeningene i Norge drev derfor utstrakte hjelpe- og fadderprogrammer og fosterhjemsordninger nettopp for å sikre at en først prøvde å finne gode omsorgsløsninger i landet der barnet var født. I brosjyren fra adopsjonsforeningen sto det at av de barna som likevel ble adoptert til familier i andre land, kom noen hundre hvert år til Norge. For hvert av disse barna og for hver familie er adopsjonen en stor begivenhet og begynnelsen til noe livsvarig, understreket adopsjonsforeningen.

			Vi ble også forsikret om at de 62 000 kronene som en adopsjon kostet, utelukkende var knyttet til å dekke barnets behov for mat, klær, legeoppfølging og medisiner inntil alt var klart for at foreldrene kunne hente barnet. Ingen skulle berike seg på disse barnas situasjon.

